次韻何思召求中江縣學額
作者：李石
朝代：宋

paragraphs: 九州多士各有貢，大小之物隨土宜。
養材學校此其本，背本逐末寧不悲。
偏將土木奉釋老，盡室奔走愚無知。
君子居鄉有宓賤，小人願學如樊遲。
聖門二者今戰勝，文星不用天盤推。
一朝化出孔子廟，唾手如有神明司。
文翁以來節度府，羽翼此邑天西維。
春秋俎豆列二祀，晝夜几硯嚴十師。
荀卿許從異戶入，子貢只得肩牆窺。
我生一官五講席，所至凍雀栖寒枝。
自從上庠吏外學，行德自謂心無欺。
眼看旄頭拂紫彗，左文右武今何時。
塗侯居鄉足領袖，金橐相與傾其私。
自聞盛事喜欲舞，出力敢後吾人期。
黄庭細書不足道，籠鵝尚可尋羲之。
澹臺斬龍由搏虎，書成有似二子爲。
高山仰止不無意，鵬翼九萬雲天垂。